🏳️‍🌈？เดือนแห่งความหลากหลาย

สวัสดีมิถุนายน เป็นเดือนแห่งความหลากหลายซะด้วย เรามาร่วมยินดีและต้อนรับเหล่าผู้คนที่มีความหลากหลาย ในเดือนนี้ เราจะได้รับรู้ถึงชีวิตอันหลากหลายที่ไม่ได้มีแค่สองมุม แต่มากไปด้วยความซับซ้อนและสิ่งที่เราคาดไม่ถึงอยู่อีกมากมายที่เราอาจยังไม่เคยเห็น โลกนี้มันกว้างใหญ่มากเลย เพราะฉะนั้น เปิดรับและโอบกอดมันไว้เถอะ

ส่วนตัวผมเองก็นับว่าเป็นบุคคล LGBTQA+ แหล่ะ แต่มันก็ไม่ใช่ประเด็นสำคัญที่จะต้องยกมาพูดตลอดเวลา ผมก็ถือว่าผมเป็นมนุษย์คนหนึ่งที่เดินทางไปพร้อมๆกับทุกๆคนในเส้นทางชีวิตเส้นนี้ ผมแค่อยากใช้เวลาเล็กน้อยตรงนี้ มาร่วมยินดี รับรู้ซึ่งกันและกัน เวลาคนเรารับรู้ถึงการมี ผมว่ามันก็ช่วยให้เรารู้สึกเหงาน้อยลงไปได้มากเลย

ขอย้ำอีกครั้ง เราทุกคนล้วนแตกต่าง และล้วนหลากหลาย นั่นคือความจริงของชีวิต

เอาล่ะ มาเข้าเรื่องของจดหมายฉบับนี้ ถึงผู้ติดตามที่น่ารักและผู้สนับสนุนผมทุกๆท่าน ผมจะไล่เรียงว่าในเดือนนี้จะมีอะไรเกิดขึ้นบ้างและมีอะไรที่อยากให้ทุกคนทราบบ้าง ยังไงซะ นี่ก็เป็นโอกาสเพียงไม่กี่ครั้งต่อเดือนที่เราจะได้มาจูนให้ตรงกัน

ลงงาน ลงงาน ลงงาน!

ในเดือนนี้ผมอาจจะไม่ได้วาดเล่นมาก (ตามอารมณ์และพลังงานที่เหลือ) คงมีแต่งานที่ตั้งใจทำให้เสร็จอยู่ ทั้งงานประจำเดือนของ Patreon และ Commission Request จากเหล่าสมาชิก ซึ่งรวมแล้วก็อย่างต่ำ 2 งานได้ (ไม่รวมที่อื่นๆอีกน่าจะงานสองงาน) ทำให้ผมคิดว่าจะโฟกัสส่วนที่เหลือไปในการลงงานเก่าๆของตัวเอง เช่นงานไดอารี่ (หรือจริงๆก็งานบ่นตัวเองนั่นแหละ)

อะไรแบบนี้... (งานเก่าน่าจะปี 2016 ได้มั้ง)

งานพวกนี้ก็จะทะยอยลงย้อนหลังลง ReadAWrite สำหรับภาษาไทย ส่วน ComicFury ก็จะมีลงบางส่วนที่ย้อนหลังไปไม่เกินปี 2020 ที่มีคอนเทนท์ภาษาอังกฤษอยู่บ้าง ทำให้เวลาช่วงนี้ก็อาจจะไปโฟกัสตรงนี้ที่ทำลงเรื่อยๆทุกๆวันหรือสองวัน อาจจะต้องเห็นเด้งแจ้งเตือนบ่อยหน่อยนะช่วงนี้ ฮาา

ซึ่งงานพวกนี้ ผมก็จะรวบรวมไว้เป็นโพสใหญ่สำหรับ Patreon ให้ได้อ่านรวดเดียวเลย ซึ่งอันนี้ผมจะทำรวมแยกไว้เป็นเนื้อหาปีๆหรือตอนๆ อันนี้ต้องไปลองเช็คกับสภาพงานก่อนว่าอันไหนเวิร์คกว่ากัน เดี๋ยวพวกคุณเห็นโพสก็จะได้ทราบกันเองแหละครับผม

นอกเหนือจากงานไดอารี่ ก็ยังมีคอมมิคอีกเรื่องสองเรื่องที่อยากลงเก็บไว้ อันนี้เดี๋ยวขอดูก่อนว่าทันเปิดในเดือนนี้ไหม เพราะไม่อยากขัดใจตัวเองว่า ลงงานเก่าๆอยู่แล้วก็มีงานอื่นไปแทรก ทำให้เสียสมาธิ ก็เดี๋ยวว่ากันนะ

ในส่วนของงานอื่นๆเช่น Commission หรือ Animation หากมีอะไรที่สามารถลงในช่องทางทั่วไปได้ก็จะลงทิ้งไว้ถ้ามันไปด้วยกันกับช่วงเวลาตอนนั้นได้ ผมก็ไม่อยากเททุกอย่างกองรวมกัน มันทำให้งานดูไม่มีความหมาย ผมก็อยากจะลงแบบให้ทุกคนเห็นและเอนจอยกับมันก่อนจะมูฟออนไปชิ้นต่อไป เชื่อเถอะ ถึงผมไม่ได้ทำงานใหม่ๆ แค่แกะงานเก่ามาแปะใหม่ ก็มีอะไรให้ลงไปอีกหลายเดือนแล้ว แค่ผมรู้สึกว่ามันยังไม่เหมาะก็เลยไม่ลงเท่านั้นแหละ (เป็นนิสัยของพวกชอบเก็บของเก่าที่แก้ไม่หายซักที ฮาา)

ออแล้วงานค้างอย่างอาทบุ๊กพี่น้องฉลามกับงานอนิเมชั่น Art Vs AI ก็ยังทำอยู่นะครับ ดูทรงแล้วอาทบุ๊กน่าจะเสร็จก่อนและปล่อยออนไลน์ในเดือนนี้ได้ (ภาวนาให้เสร็จทีเถอะ 🤯) ตามมาด้วยอนิเมชั่นซึ่งอาจจะได้ฤกษเสร็จและปล่อยก็คงเดือนหน้า

เนื้อหาใหม่ของกองทัพมังกร

ในตอนแรกผมแพลนว่าเดือนที่แล้วจะมีเนื้อหาลงเพิ่มเกี่ยวกับประวัติและเนื้อหาใหม่ที่จะเหล่าถึงสองตำแหน่งใหม่ ซึ่งผมยอมรับว่าทำไม่ทัน ทำให้ต้องเลื่อนมาเดือนนี้แทน

เนื้อหาใหม่จะเป็นประวัติของคุณไนท์และสองตำแหน่งใหม่ ซึ่งอาจจะเสร็จแค่ลอยัสลิสต์ตัวเดียวในเดือนนี้ คอมมานเดอร์อาจจะต้องรอไปอีกเดือน

‌ใครเป็นแฟนๆเหล่าสมาชิกกองทัพมังกรก็ขอให้อดใจรอกันหน่อยนะครับ ผมกำลังรีบปั่นให้อยู่ เอาตัวอย่างปริ้นเทสที่ผมลองปริ้นคอมมิคที่ผมวาดไว้เดือนที่แล้วไปดูแทนละกันครับ

เล่าสู่กันฟังเรื่องแมวๆ

ผมอยากมาเล่าเหตุการณ์ที่เกิดขึ้นในช่วงสัปดาห์ที่ผ่านมาที่ทำให้ผมเหนื่อยทั้งกายและใจมาก ใครที่ตามผมมาสักพักจะรู้ว่าผมมีแมวเลี้ยงอยู่หนึ่งตัว ชื่อจีจี้ นางเป็นแมวที่ค่อนข้างบอบบางทางกายและใจ (เหมือนเจ้าของ) เป็นแมวที่เครียดง่าย กลัวคนแปลกหน้า และดื้อมาก แถมมาด้วยโรคที่แมวจรชอบเป็นก็คือ ลูคิเมีย และล่าสุดก็เพิ่งจะตรวจพบกับพยาธิเม็ดเลือดแดงที่ทำให้เลือดที่ไม่ค่อยจะมีอยู่แล้ว กลับร่อยหรอลงไปเรื่อยๆโดยที่มารู้ตัวอีกที ก็เหลือแค่ 6% แล้ว (ขั้นวิกฤตคือต่ำกว่า 15%)

พอทราบเรื่องก็ทำให้ต้องรีบพาน้องไปถ่ายเลือดทันที แต่จะไปเลยก็ไม่ได้ เพราะว่าแมวไม่มีธนาคารเลือดไม่สุนัข เป็นเหตุผลของตัวเลือดเองซึ่งผมก็ไม่รู้ละเอียดเท่าไหร่ แต่จะถ่ายเลือดแมวได้ มันต้องใช้แมวอีกตัว ที่ต้องแข็งแรง ตรวจโรค ทำประวัติ อายุ 1-7 ปี และที่สำคัญ ต้องเป็นแมวเลี้ยงปิด

ตายห่า จะไปหาจากไหนล่ะวะเนี่ย...

ตอนนั้นผมเครียดมากๆ ผมลองประกาศหาตามกลุ่มในเฟสบุ็ค ในเฟสส่วนตัว และในกลุ่มดิสคอท เผื่อว่าจะเจอกับคนที่เขารู้จักคนที่เขาให้ได้ คือผมก็เข้าใจนะ เราเป็นเจ้าของเรายังหวงเลย แล้วกะอีการไปขอแมวคนอื่นมาให้เลือดแมวเราเนี่ย บางทีมันก็ทำใจลำบากเหมือนกัน อย่างน้อยก็ต้องเป็นคนที่รู้จักอะนะถึงจะกล้าขอขนาดนั้น

ระหว่างนั้นก็พยายามดูอาการจีจี้ไปด้วย พอเลือดจาง ก็จะหายใจเร็ว เหนื่อยง่าย วันๆก็คือนอนอย่างเดียว เดินยังไม่อยากจะไหวเลย ผมกับแม่ก็เป็นห่วงมากว่าจะรอดไหมแต่ก็ทำอะไรไม่ได้มาก ได้แต่รอว่าจะเจอเนื้อคู่ไหม ในวันนั้นก็นอนไปนึกไปว่าจะเอายังไงดี

เช้าวันต่อมา ก็เอาเรื่องนี้ไปคุยกับคนขายกับข้าวที่เราซื้อประจำ พอเขารู้เรื่อง เขาก็บอกเลยว่าที่บ้านมีแมวเยอะ ลองเอาไปถ่ายเลือดดูไหม ตอนแรกผมกับแม่ก็เกรงใจมาก แต่ว่าเขายินดีที่จะหยิบยื่นความช่วยเหลือ ผมก็ต้องรีบคว้ามันไว้เพื่อให้จีจี้ยังมีโอกาสไปต่อได้ ผมก็รีบไปที่บ้านเขาเพื่อรับแมวเขามา รับมาสองตัวชื่อพรีเมี่ยมเป็นแมวดำตัวเมีย กับไข่ไข่เป็นแมวส้มตัวผู้ ทั้งคู่ดูแล้วเลี้ยงดีทั้งคู่ (อ้วน) ไข่ไข่จะดูตื่นง่ายกว่าพรีเมี่ยมที่นอนนิ่งตลอดการขับรถไปถึงโรงพยาบาลสัตว์เล็ก

พอไปถึง หมอก็รีบเอาตัวจีจี้ไปในห้อง แล้วก็ให้น้ำเกลือแล้วก็ช่างน้ำหนักเรียบร้อยก็เอากลับเข้าไป ไปตรวจเลือดตรวจเช็คนู่นนี่ก็พบว่าต้องให้เลือดด่วน แล้วเขาก็ให้ผมเลือกแมวว่าจะเอาตัวไหนให้ เพราะการถ่ายเลือดแมว ไม่ใช่แค่เงื่อนไขแรกที่ว่าต้องแข็งแรงและปลอดโรคแล้ว ยังต้องมาลุ้นอีกว่า กรุ๊ปเลือดจะตรงไหม (แมวมี A B กับ AB) และเลือดจะเข้ากันได้ไหมอีก เพราะถ้าแพ้ก็อาจจะมีอาการช็อคเกิดขึ้นได้ ตอนนั้นผมก็ลังเลๆ แต่ลองดูแล้วพรีเมี่ยมน่าจะเหมาะเพราะไม่ตื่น ก็เลยให้หมอเอาไปลองดูว่าจะเข้ากับจีจี้ได้ไหม

ผลปรากฏว่าเข้าได้ แถมพรีเมี่ยมคือแมวที่สุขภาพดี เลือดดี ผลทุกอย่างดีหมด นับว่าเป็นผู้บริจาคเลือดชั้นดีเลย ผมก็โล่งอกไปหลายเปราะเลย การให้เลือดก็ให้อยู่ประมาณ 3 ชั่วโมงถึงเสร็จ พอทุกอย่างเรียบร้อยหมอเอาออกมาส่ง ก็เห็นได้ทันทีเลยว่าจีจี้มีแรงลุกขึ้นมามองหน้าได้เอง แถมร้องแล้วด้วย ก็เลยใจชื้นเลย (นี่แมวหรือยุงนะ)

ในตอนนี้ก็กลับมาเลี้ยงที่บ้านแล้วก็ยังต้องตามอาการเรื่องการแพ้เลือดที่อาจจะมีย้อนหลัง แล้วก็ตรวจดูว่าปริมาณเปอร์เซ็นต์ของเลือดอยู่ที่เท่าไหร่ซึ่งล่าสุดอยู่ที่ 24% ก็คือกลับเข้าเกณฑ์มาตรฐาน ผมก็ไม่ค่อยห่วงอะไรละ เหลือแค่ดูไม่ให้มันตกไปมากกว่านี้ ให้ยาบำรุงเลือด แล้วก็ยาฆ่าพยาธิเลือด เพื่อรักษาต่อเนื่องกันไปยาวๆ ค่าใช้จ่ายก็บานเบอะเช่นกัน ถถถถ แค่ถ่ายเลือดก็โดนไป 8333 บาทแล้ว (เลขสวยจัง)

อันนี้จีจี้นอนเฉยๆนะครับ ไม่ได้เป็นอะไร (น้องตาบอดหลังจากรักษาเชื้อรานกพิราบตอนต้นปี)

น่าจะประมาณนี้ก่อน

ยังไงก็ขอบคุณมากที่มาอัพเดทสถานการณ์ชีวิตการงานและส่วนตัวกับผมนะครับ ขอให้เดือนนี้เป็นเดือนที่ดีอีกเดือน มีอุปสรรคอะไรก็ขอให้ผ่านกันไปให้ได้ สู้ๆ เป็นกำลังใจให้นะครับ!

ไว้เจอกันใหม่ในจดหมายฉบับถัดไป โชคดีนะคร้าบ

-เขียว atlastseason

สนับสนุนผมและเหล่ากองทัพมังกรได้ที่ Patreon ของผมได้เลย 🐉🛡️

khiew atlastseason — Working on Dragon Army, Sharkbros and มังกรเขียวกับเหมียวฟ้า

Get more from khiew atlastseason on Patreon. Working on Dragon Army, Sharkbros and มังกรเขียวกับเหมียวฟ้า. Support khiew atlastseason and get exclusive access to their work.