พาไปดูการทำงานช่วงนี้และสิ่งที่จะเกิดขึ้น

สาส์นจากราชาเขียว:

สวัสดีเหล่ามังกรผู้น่ารักทุกคน หลังจากผมได้นำกองสำรวจ ออกตระแวนตามดินแดนระแวกใกล้เคียง พวกเราก็ได้ค้นพบกับสถานที่และตำราเวทย์มนตร์ต่างๆ ที่สามารถจัดสรรความคิดสร้างสรรค์ และผลงาน เอาไว้ด้วยกันอย่างมีระเบียบ เพื่อให้ทุกๆคนในกองทัพ ไม่หลงทางในการเข้าเยี่ยมชมสมบัติของเราอีกต่อไป! รายละเอียดต่างๆ จะอยู่ในกระดาษที่แนบมาด้วย อย่าทำหายล่ะท่านคิวเรเตอ!

ด้วยรักและห่วงใย, เขียวเองจ้า

วันนี้ผมอยากมาแชร์สถานการณ์ของงานที่ผมกำลังจะทำ และสิ่งต่างๆที่กำลังจะเกิดขึ้นให้กับเหล่าสมาชิกกองทัพมังกรทุกคนได้รับรู้ เพราะสิ่งที่ผมกำลังจะทำ จำเป็นต้องใช้เวลา และทรัพยากรจำนวนหนึ่ง เพื่อให้สำเร็จภายในเวลาไม่นาน และไม่เปลืองทรัพยากรทั้งพลังงานของผมและแรงสนับสนุนจากทุกคน

เวอร์ชั่นยาวไปไม่อ่าน

ช่วงนี้จะเคลียร์งานเก่าไปพร้อมกับเอางานเก่ามาลงไว้ที่ ComicFury (EN), ReadAWrite (TH) และ Youtube/Vimeo

สร้างเส้นทางการค้นหาให้งานเหล่านี้เจอง่ายๆ (ทำแลนดิ้งเพจ)

ประชาสัมพันธ์ให้ทุกคนทราบถึงการทำงานตรงนี้ เพื่อหาเงินสนับสนุนให้ไปต่อ

ท้าวความเล็กน้อย

ในช่วงต้นเดือนที่ผ่านมา ผมได้ทำการเปิดตัวกองทัพมังกรอย่างเป็นทางการผ่านคอมมิคที่โพสทางโซเชียลต่างๆ00 (ยังไม่ได้ลง bsky เลยแหะ) แต่เอาเป็นว่า มันคือหนึ่งในหลายๆตอนที่ผมออกแบบไว้ซึ่ง ที่จะมีต่อก็จะต้องเกี่ยวโยงกับการทำงานบน Patreon นี้ด้วย เพราะยังไงซะ เหล่ากองทัพมังกร ก็เกิดจากไอเดียเรื่องการใช้เทียร์ต่างๆเป็นรางวัลให้กับคนสนับสนุน เป็นการส่งเสริมให้สมาชิกได้อินกับตำแหน่งที่ตัวเองมีและได้ส่วนหนึ่งของสมาชิกจริงๆ

โน้ตที่ผมจดไว้ (ยังไม่ได้ใช้จริงทั้งหมด)

ตามโน้ตที่ผมจดไว้ ผมจะเริ่มจากการแนะนำตัวละครจากเหล่าเทียร์ทั้งหมดให้เรียบร้อยก่อน ซึ่งตอนนี้ก็ออกแบบตัวของ Loyalist ใกล้เสร็จแล้ว (ไปดูโพสนี้ได้)

ต่อไปก็คงจะต้องเป็น Commander ที่จะต้องทำให้เสร็จ ในเวลานี้ผมคิดว่าน่าจะเสร็จภายในต้นเดือนหน้า (ออกแบบ > เสร็จ) ก็เลยคิดว่าน่าจะต้องมีการประกาศเรื่องตำแหน่งออกไปก่อนซักรอบนึงเพื่อให้คนเขารับทราบว่า เรามีเทียร์ใหม่แล้วนะ

ในช่วงปลายเดือนที่แล้ว ตอนที่เรากำลังวางกลยุทธ์ว่าจะทำยังไงให้ตัวเราและสิ่งที่เรากำลังทำไปต่อได้ เราก็มีไอเดียมากมายที่อยากทำให้มันเกิด และพอได้ลองลงมือทำ มันก็เริ่มเห็นภาพชัดขึ้นแล้วว่า เราควรจะทำอะไรต่อไปบ้าง

กองทัพมังกร นำร่องสู่ผลงานใหม่

ช่วงเริ่มทำ Patreon ใหม่ๆ เรากำหนดให้ที่นี่เป็นเหมือนศูนย์รวมของทุกๆอย่างที่ผมอยากทำ เอามันมากองไว้ที่นี่ที่เดียว ไม่ว่าจะเป็นผลงาน แผนการ ไอเดีย และสิ่งต่างๆที่สมาชิกอาจจะไม่ได้สนใจ

แต่ในตอนนี้ ผมกลับได้ข้อสรุปใหม่หลังจากออกสำรวจไปตามที่ต่างๆ หาความรู้ใหม่ๆว่า จริงๆแล้ว เราไม่จำเป็นต้องเอาทุกอย่างไว้ที่เดียวกันเสมอไป เพียงแค่เราต้องเอามันไว้ในที่ๆมันควรจะไว้

ผมหมายถึงอะไร? ผมหมายถึงว่า ต่อไป เวลาผมจะโพสอะไร ผมจะต้องคิดก่อนที่จะลง ไม่ใช่เอาทุกอย่างมากองไว้ที่เดียวกัน เพราะไม่ใช่แค่ทุกคนที่จะมีปัญหาในการหาสิ่งที่ต้องการเจอ แม้แต่ตัวผมเองก็หาของตัวเองไม่เจอเหมือนกันถ้าผมทำแบบนั้น 555

แล้วผมจะทำยังไงให้หางานตัวเองได้? ผมก็ต้องมีตัวช่วยยังไงล่ะ ที่ๆจะช่วยนำเสนองานเราได้ชัดเจนและเข้าถึงได้ง่าย ที่ช่วยเราได้ทั้งในตอนนี้และระยะยาว และที่สำคัญคือสามารถใช้ได้ทันทีโดยไม่ต้องลงทุนมาก (อย่าลืมว่าผมยังต้องเคลียร์หนี้ที่ติดตัวอยู่อีก) ให้ทุกอย่างช่วยซัพพอร์ทพวกเราให้ไปในจุดที่ผมกล่าวไว้

สถานที่ลงผลงานที่คัดสรรมา

เวลาผมลงงาน ผมไม่เคยคิดถึงมันเท่าไหร่นะ ไม่เคยต้องกำหนดว่าต้องลงยังไง ลงแบบไหนให้คนจำได้ ก็แค่อยากลงเพื่อให้คนเห็นแล้วก็จบไป ทำให้ภาพรวมของผมมันไม่ชัดเจน คนไม่รู้ว่าผมมีงานคอมมิค มีงานอีกมากมายที่ผมทำที่เขาอาจจะชอบ แต่ผมก็โพสอะไรไปเรื่อยเปื่อยจนคนเขาคิดว่าผมคงไม่ได้จริงจังมากในการทำงาน ทำแบบนี้มาเป็นสิบๆปีละ ไม่ได้เป็นผลดีต่อผมเท่าไหร่

แต่ผมก็ไม่อยากฟันธงว่าที่เหล่านี้จะดีที่สุดหรือจะลงที่นี่ไปตลอด แต่เป็นตัวเลือกที่ผมมองแล้วว่า สามารถทำงานคู่กับผมไปได้จนกว่าจะมีการเปลี่ยนแปลงรอบหน้า ซึ่งก็น่าจะอีกสักพักใหญ่ๆ เพราะหากเราไม่เริ่มต้นที่ไหนเลย ก็จะไม่สามารถเติบโตต่อได้

และมันจะไม่ใช่โซเชียลแพลทฟอร์มใดแพลทฟอร์มนึง เพราะจากที่ผมศึกษาและสำรวจมาด้วยตัวเอง การที่เราฝากชีวิตการทำงานและผลงานไว้แค่กับโซเชียลอย่างเดียว มันไม่เป็นผลดีในระยะยาวเลยเพราะแต่ละที่มีกลไกการทำงานต่างกันอย่างสิ้นเชิง

ด้วยธรรมชาติของโซเชียลแต่ละแพลทฟอร์มที่เป็นระบบปิด มีกฏและสังคมไม่เหมือนกัน ก็เป็นธรรมชาติของแพลทฟอร์มพวกนี้อยู่แล้ว แต่คำถามสำคัญที่ผมกลับไม่เคยถามตัวเองเลย คือสิ่งเหล่านั้น มันเหมาะสมกับการทำงานของตัวผมเองไหม?

การจะเติบโตในแต่ละที่ จำเป็นต้องใช้ทรัพยากรจำนวนมากเพื่อพยุงให้มันอยู่รอดด้วยตัวของมันเอง เพราะถ้าคุณต้องการโตทุกๆที่ไปพร้อมๆกัน (ผมลองมาแล้วเป็นสิบปี) คุณก็อาจจะไม่ได้โตมากเท่าไหร่ และบางทีแค่การเปลี่ยนแปลงจากแพลทฟอร์มเล็กน้อย ก็อาจจะทำให้สิ่งที่เราทำมา หายวับไปในคืนเดียวเลยก็ได้ การวางรากฐานของผลงานผมให้ทุกคนสามารถค้นหาเจอ ไม่ใช่การโยนมันลงแม่น้ำแห่งคอนเทนท์ที่หลากหลาย และหวังว่ามันจะแหวกว่ายไปชนกับคนที่เขาสนใจงานผมจริงๆ

ด้วยเหตุนี้ ผมจึงเลือกมาที่ที่ผมจะลงด้านคอมมิคหรือภาพวาดที่ผมทำนั่นก็คือ ComicFury และ ReadaWrite

ComicFury Landing Page

ComicFury เป็นเว็บสำหรับ Webcomic ที่นิยมในหมู่คนทำงานวาดคอมมิคประจำสัปดาห์และคนที่อยากลงงานขำๆ ผมมองว่ามันมีความยืดหยุ่นในการลงงานโดยเฉพาะคอมมิคที่เป็นตอนๆ ที่สำคัญ เราจะลงเท่าไหร่ก็ได้ ไม่มีข้อจำกัด แถมยังค้นหาแต่ละตอนได้ง่ายด้วย เหมาะกับการลงงานอย่าง ไดอารี่ที่รัก มังกรเขียวเหมียวฟ้า ฉลาม และกองทัพมังกรที่กำลังทดลองนำร่องอยู่ด้วย ในตอนนี้ผมคิดว่าจะลงที่นี่เป็นภาษาอังกฤษล้วน เพราะสมาชิกส่วนใหญ่เป็นอังกฤษ แต่เนื้อหาไทยไม่ต้องห่วงเพราะเรามีอีกที่นึงรองรับที่เราคุ้นกันมากกว่า

ReadAWrite Landing Page

ReadAWrite เป็นเว็บลงนิยาย แฟนฟิคและการ์ตูน เป็นเครือข่ายเดียวกับ Meb ที่เป็นที่ซื้อขาย e-book แต่ต่างจาก ReadAWrite ที่เปิดให้ใครก็ได้ลงผลงานฟรีได้เลยโดยไม่ต้องเสียเงิน ระบบการลงที่นี่เทียบเท่ากับเว็บลงนิยายสมัยผมทำ ookbee เมื่อก่อน ที่สามารถลงงานเป็นตอนๆได้ แถมตอนนี้มีระบบสมาชิกให้สนับสนุนด้วย ผมคงยังไม่นำเอาระบบสมาชิกของเว็บนี้มาปนกับของ Patreon ด้วยเพราะเดี๋ยวคนจะสับสนว่าต้องไปที่ไหน ยังไงซะผมก็ถือว่าที่ Patreon จะเป็นที่หลักอยู่แล้ว แต่เว็บ ReadAwrite ก็จะถือว่าเป็นอีกแขนที่ลงผลงานคอมมิคภาษาไทยเป็นที่หลักอีกที่

เหตุผลที่เลือกสองแพลทฟอร์มนี้ ก็เพราะเรื่องความเข้ากันได้ของรูปแบบการทำงานของผมกับตัวเว็บ ผมเป็นคนทำงานแบบกลับไปกลับมา ไม่ชอบทำอะไรซ้ำๆ อยากลองอะไรใหม่ๆ ทำให้การโพสลงโซเชียลสายหลักที่ต้องมีสไตล์ชัดเจน มีการลงงานเป็นประจำ และห้ามลาห้ามขาด ที่ทำให้หลายๆคนเกิดอาการเบินเอ้ากันไปก่อนจะได้เงินซักแดงจากเว็บ การที่มีเว็บที่ลงเมื่อไหร่ก็ได้ ลงงานเก่างานใหม่สลับกันก็ได้ วางแผนจัดการได้ ทำให้ผมรู้สึกไม่ได้กดดันในการต้องลงทุกวัน และเรามีเวลาให้ตัวเองให้พิจารณาในแต่ละงานก่อนที่เราจะลงได้ถี่ถ้วน ไม่ใช่ทำงานแบบวันต่อวัน ผมมีผลงานมากมายที่กองอยู่ แต่ไม่เคยถูกหยิบมาโพสเพราะเรื่องการโพสซ้ำ และโพสเพื่อให้ทันต่อเหตุการณ์ เลยทำให้งานพวกนี้โดนวางทิ้งไว้เฉยๆ

อีกเหตุผลนึงคือเรื่องของการถือลิขสิทธิ์ ทั้งเว็บ ComicFury และ ReadAWrite ยังคงให้ลิขสิทธิ์คุ้มครองต่อเจ้าของผลงาน เพียงแค่ขอใช้สิทธิ์ในการนำงานเราขึ้นเว็บไซต์เพื่อให้ผู้ใช้สามารถเข้าไปดูหรือดาวน์โหลดส่วนตัวได้00 ต่างกับเว็บ Webtoon ที่เมื่อเราอัพผลงานเราขึ้นเว็บไซต์ Webtoon จะถือลิขสิทธิ์ของเราเป็นของ Webtoon ทันที0 ทำให้หากมีข้อพิพาท หรือการนำผลงานไปขายที่อื่น Webtoon มีสิทธิในการเพิกถอนสิ่งต่างๆเหล่านั้นได้ เรียกว่าทำงานให้เขาไปเลยก็ว่าได้ ซึ่งอันนี้ขัดกับหลักการทำงานที่ผมตั้งใจจะสร้างคืองานควรจะต้องเป็นของเรา เรามีสิทธิทำอะไรก็ได้ เว้นจะสร้างสัญญาเป็นลายลักษณ์อักษรเพื่อโอนถ่ายไปให้ผู้อื่น ซึ่งอันนั้นก็ยังเป็นอำนาจการตัดสินใจของเราอยู่

khiew atlastseason's Youtube Channel0

และเราก็จะไม่ลืมผลงานอนิเมชั่นต่างๆที่ผมทำ ผมก็เลือกแล้วว่าจะลง Youtube ช่อง khiew atlastseason เป็นหลัก และอาจจะมี Vimeo เป็นช่องทางสำรองอีกที่เผื่อกรณี Youtube เพี้ยนขึ้นมา แต่ใดๆ ทั้งสองที่นี้ ก็จะมีหน้าที่ในการฝากไฟล์วิดีโอเพื่อให้ทุกคนได้รับชม แต่ไม่ได้เป็นเพียงแพลทฟอร์มเดียวที่ผมจะอยู่เพื่อสร้างผลงานให้ เพราะสไตล์การทำ Youtube เพื่อสร้างรายได้จริงๆ ผมว่ายังไม่พร้อมจะลงไปเล่นเต็มตัวขนาดนั้น มีลงไว้ ได้ก็ดี ไม่ได้ก็ไม่เป็นไร

ซึ่งสถานที่ที่ผมเลือกมานั้น ล้วนแล้วแต่ฟรีทั้งนั้น แล้วผมจะหารายได้จากไหนล่ะ?

ก็... จากเหล่ากองทัพมังกรผู้น่ารักทุกๆคนยังไงล่ะ!

เอาจริงๆนะ มันยังไม่เพียงพอในตอนนี้หรอก ผมก็ควรจะต้องเปิดรับรายได้หลายๆทาง ไม่ว่าจะเป็นจากโฆษณาจากเฟสหรือยูทูป (ถ้ามีอะนะ) หรือทำงานรับจ้าง Commission เป็นครั้งคราวเพื่ออัดฉีดเงิน ผมก็ต้องมีแผนสำรองเผื่อในกรณีที่เงินขาด (ซึ่งตอนนี้ก็ขาดสะบั้นเลย 5555) ก็เลยคิดว่ายังไงต่อไปถ้าแพลทฟอมอย่าง ReadAWrite ไปได้ ก็อาจจะเปิดรับโดเนททางนั้นอีกทาง ช่วยๆกัน

ที่ไม่อยากเปิดเยอะมาก ก็เพราะเรื่องภาษี แต่พูดแล้วขนลุก ไว้พูดคราวอื่นละกัน 🥶

เมื่อทุกอย่างเข้าที่ ที่เหลือก็แค่ลงมือทำ

แค่คิดอย่างเดียวมันไม่พอ มันต้องลงมือทำด้วย! อันนี้ก็เป็นบทเรียนผมในหลายๆครั้งที่ผมนั่งคิดอะไรฟุ้งเฟ้อแต่สุดท้ายก็ล่มไม่เป็นท่า คราวนี้ผมตั้งใจแล้วว่าจะทำสิ่งนี้ให้สำเร็จให้ได้ อย่างน้อยก็มีคอมมิคลงให้ครบทุกตอนตามที่ผมมีไว้ในคลังอะนะ

ในช่วงสามสี่เดือนนี้ สิ่งที่จะทำก็คือ

เคลียร์งานคั่งค้างเก่าๆให้เสร็จ แล้วมูฟออน พี่น้องฉลาม Artbook (80%) กับ อนิเมชั่น Art vs AI (70% ตอนนี้ประเด็นกำลังดี อาจจะดันขึ้นมาทำให้เสร็จก่อน)

เอางานต้นฉบับคอมมิคจากโปรเจคต่างๆมาลงให้ครบใน ComicFury และ ReadAWrite ทั้งคู่จะใส่ลายน้ำและลงแค่เฉพาะภาษาของตัวเองก่อน เมื่อลงครบ จึงค่อยแปลภาษาเพื่อลงอีกที่ให้ครบสองภาษา

ประชาสัมพันธ์เรื่องสิ่งที่ตัวเองกำลังจะทำ และช่องทางการสนับสนุนเพื่อให้ระหว่างนี้ เรามีรายได้พออยู่ได้เพื่อทำงานตรงนี้ให้เสร็จ

สร้าง Landing Page ที่เป็นเว็บไซต์ของตัวเอง เพื่อรวบรวมลิงค์ต่างๆเข้าไว้ด้วยกัน เพื่อดัน SEO ให้คนมองเห็นและค้นหาได้ง่ายขึ้น อันนี้อาจจะมีทำหลายระลอก รอบแรกอาจจะเป็นเว็บโง่ๆไปก่อน หลังจากนั้นค่อยพัฒนาให้หน้าตาดูดีมีชาติตระกูล เดะไปเฆี่ยนตีให้แมวฟ้ามาช่วย ว่างแล้วนิ

คิดว่าแค่นี้ก็น่าจะกินเวลาไปอีกสี่เดือนอย่างน้อยแน่นอน ยังไม่รวมกิจกรรมที่ต้องวาดทุกเดือนของสมาชิก และยังไม่รวมถึงการทำประชาสัมพันธ์ต่างๆที่ต้องใช้เวลาปั้นเพื่อให้เหมาะกับช่องทางต่างๆด้วย

มีงานรออีกบาน ระหว่างนี้ถ้าเป็นไปได้ก็อยากได้รับการสนับสนุนจากทุกๆคนเท่าที่จะเป็นไปได้เลย ช่วยได้มากช่วยได้น้อยขอให้บอก ช่องทางหลักคือ Patreon0 นะครับ ถ้าคุณอยากเห็นผมทำสิ่งเหล่านี้ต่อไปเรื่อยๆ ความช่วยเหลือจากทุกคน เป็นสิ่งขาดไม่ได้เลยจริงๆ

ยังไงก็ขอบคุณมากนะครับสำหรับใครที่อ่านมาจนถึงตอนนี้ได้ หวังว่าจะช่วยให้มองเห็นภาพรวมมากขึ้นว่าผมกำลังทำอะไรอยู่ ผมก็อยากให้ทุกๆคนเป็นส่วนหนึ่งในการเดินทางครั้งนี้ไปกับผมด้วย เดินไปด้วยกันสนุกกว่าเดินคนเดียวน้า

กดติดตามเพื่อรับอัพเดทเพิ่มเติมได้ และไว้เจอกันใหม่นะครับผม 🐲👋